לראש הממשלה, שר הדתות, שר האוצר ושר הביטחון -אנו חברי הקהילה הפסטפיאניסטית במדינת ישראל, המאמינים באלוה האמת היחיד והכל יכול, הוא כמובן מפלצת הספגטי המעופפת, פונים אליכם היום לאחר שזעקותינו לשויוויון נפלו פעם אחר פעם על אזניים ערלות.לדעתנו, במדינה בה אחוז התקציב המופנה לשירותי דת הוא מהגבוהים ביותר בעולם, לא ייתכן כי דווקא דת האמת לא תקבל את התקציב הראוי לה. אנו דורשים כי ממשלת ישראל תממן באופן שוטף את רכישת אביזרי הקודש ספגטי, פנה, פוזילי, פטוצ'יני ומקרוני עבור המאמינים וכן רביולי, טורטליני וניוקי עבור כהני הדת. בנוסף אנו דורשים גם מימון מלא של אביזרי עזר הדרושים לטקסי הפולחן שלנו, הם רטבי נפוליטנה, אלפרדו, בולונז, רוזה, פסטו וארביאטה לכל הפחות. אנו דורשים כי התקציב שממשלת ישראל תקדיש לצורך זה יאפשר לכל מאמין לאכול לפחות מנת פסטה אחת ביום על-מנת שיוכל להתקרב אל אורו של הבורא ועל-ידי כך תפילותינו אל האל הבורא הקדוש מפלצת הספגטי המעופפת, אשר חלקן מוקדשות למען מדינת ישראל, ייענו באופן אפקטיבי בויתר.בנוסף, אנו דורשים כי פסטפריאניסטים המגיעים לגיל 18 לא יאולצו לעזוב את מוסדות הדת שלהם ולהתגייס לצבא. אנו דורשים לתת לבחורים טובים ומוכשרים אלה את המעמד "ספגטיותו אומנותו" ולאפשר לו לאכול פסטה מידי יום כתחליף לשירות הצבאי.אנו מודעים לחשיבות השירות הצבאי בהגנה על מדינת ישראל אולם ברור לנו שעבודת מפלצת הספגטי המעופפת יומם ולילה על-ידי המאמינים הקדושים היא חשובה לא פחות מצבא חזק. ברור לנו שכל גבורותיה של מדינת ישראל, החל במלחמת השחרור, דרך מלחמת ששת-הימים ועד להתמודדות המוצלחת עם האיומים הבטחוניים בימינו הם תוצאה של התערבות נסתרת אך מכוונת של מפלצת הספגטי המעופפת לטובתנו וזאת בשל אותם המאמינים הפסטפריאניסטים אשר הקדישו חייהם למענו. במילים אחרות, באכילת פסטה יומם ולילה בחורים צעירים ואמיצים אלה מגנים על מדינת ישראל.אנו דורשים כי כל מאמין פסטפריאניסט המגיע לגיל 18 יוכל להמשיך לאכול פסטה עד גיל 28, ולאחר-מכן תהיה לו בחירה האם להתגייס ולצאת לעבודה או להמשיך לאכול פסטה על-חשבון משלם המיסים לשארית חייו ובכך להקדיש את חייו למען הבורא, המדינה ואזרחיה, בדומה לנהוג אצל קהילות מסויימות אחרות בארץ.אנו מודעים לעובדה שחובה שאנשים מסויימים ישרתו בצבא על-מנת לשמור על בטחון מדינת-ישראל ועל אף שאנו מגנים על מדינת ישראל באכילת פסטה, אנו מעוניינים לאפשר גם לאלו שיהיו מעוניינים בכך להשתלב בצבא, תוך שמירה על אורח חייהם. לשם כך אנו מבקשים הקמת מסלולים מיוחדים בצה"ל למען המתגייסים הפסטפיראניסטים (לדוגמה: "הנח"ל האטרייתי") אשר בו הם יוכלו לשרת את המולדת מבלי לפגוע באורח חייהם המוקדש למען הבורא.ספציפית, אנו דורשים כי חדר האוכל של הנח"ל האטרייתי יגיש פסטה בכל יום בכל שלושת הארוחות על-מנת שהמאמינים יוכלו לקיים מצוות אכילת פסטה בכל עת בה הם מרגישים כי הדבר דרוש לצורך קירוב אל הבורא. צורת הפסטה והרוטב ישתנו מארוחה לארוחה על-מנת לאפשר את הגיוון הדרוש לקבלת הילתו של הבורא באופן מאוזן כדרוש.אנו דורשים גם שהכומתה של הנח"ל האטרייתי תהיה בצורת משולש וקרובה ככל הניתן בצורתה לכובע של פיראט, וכן אנו דורשים לאפשר למתגייסים הפסטפריאניסטים לשרת עם כובע פיראט, רטייה על העין, רגל מעץ ו/או תוכי על הכתף ובאופן כללי לשאת סממנים דתיים בזמן השירות, בדומה לאפשרות של חיילים דתיים כיום לשרת עם כיפה על ראשם. הדבר מהווה מבחינתו נושא בסיסי של חופש פולחן.דרישתנו האחרונה ממסלול זה היא ליצור הפרדה מוחלטת בין המאמינים לבין כופרים מסויימים שרח"ל לא אוהבים פסטה. אנו רואים זאת כדרישה בסיסית על-מנת שלא להשחית את בנינו ובנותינו עם רעיונות אשר עלולים להסיטם מדרך הישר ולהמיט אסון על כולנו.אנו בטוחים כי ממשלת ישראל תבין את הצורך וההיגיון הבסיסי שבדרישות פשוטות אלו ותיענה להן בהקדם. אנו יודעים שכך נוכל ליצור בארץ חברה למופת שתהווה אור לגויים כפי שמייסדי המדינה ראו אותה.ראמן!